Навацый у “Кодэксе…” сапраўды даволі шмат. Пра многія з іх “К” ужо неаднойчы пісала, а пра некаторыя было згадана падчас мерапрыемства ўпершыню. Напрыклад, праект Кодэкса аб культуры прадугледжвае, што статус творчых работнікаў — членаў творчых саюзаў — будуць пацвярджаць самі гэтыя саюзы. А вольныя мастакі маюць звяртацца па пацвярджэнне статусу ў экспертную камісію пры Міністэрстве культуры краіны. У яе склад уваходзяць старшыні або прадстаўнікі творчых саюзаў, спецыялісты вышэйшых навучальных устаноў краіны ў галіне культуры ды Нацыянальнай акадэміі навук Беларусі.